  Майя Бывальцева 22-тӥ южтолэзе Ижкарысь Калык творчествоя элькун юртлэн сцена вылаз визьнодан колониысь «Хулиганы» театре ветлӥсьёс Сергей Есенинлэн творчествоезъя литературая крезьгуро композицизэс возьматозы. Озьы ик соос борды «Надежда» инклюзив театрысь нылпиос итӥськозы. Со сярысь ивортодэтъя «Удмуртия» агентстволы вераз возьматонэз пуктӥсь, Мунё театрысь актёр Сергей Антонов. Есенинлэн улонысьтыз берпуметӥ кык чассэ возьматомы, кызьы соос сое адӟо. 1923-1925 аръёсы гожтэм кылбуръёсыз чузъяськозы. Егитъёслы учкыны тунсыко мед луоз шуыса, туала крезьгур луоз Сергей Антонов, возьматонэз пуктӥсьВозьматонзэс «Непринятый» нимазы. Одӥг ласянь, ас вакытаз кылбурчилэсь творчествозэ ваньзы ӧз валалэ. Мукет ласянь, сцена вылэ потӥсь артистъёсты но – колоние шедемъёсты, сӧсыръёсты – асьме общество пӧлаз кутыны сокем ик дась ӧвӧл, валэктӥз Сергей Антонов. Солэн кылъёсызъя, нырысь ик возьматон бадӟым классъёсын дышетскисьёслы но студентъёслы чакламын. Адямиослэн мылкыдзы мед воштӥськоз колоние шедемъёс пумысен. Со сыӵе ик пияшъёс пуко, кудъёсыз янгыш лэсьтӥзы. Мон соослы уг дурбасьтӥськы, но полояльнее кулэ относиться. <…> Со дыре ик егитъёс мед адӟысалзы, что отчы шедён умой ӧвӧл, нокыӵе романтикаез отын ӧвӧл. Сыӵе малпанзы кылдӥз ке, умой кадь потэ мыным Сергей Антонов, возьматонэз пуктӥсьСергей Антоновлэн верамезъя, спектаклез нырысь ик колониысь пиосын гинэ дасязы вал. Кылем сӥзьыл сое Ижкарын «Амнистия души» фестивальын возьматӥзы. Кытчы ке потаны малпанзы ӧй ни вал, но Театрлэн араз эшшо куризы. Инклюзив театрысь пиналъёсты возьматонэ берлогес пыртӥзы ни. Озьы валче ужзэс трос учкисьёс азе нырысьсэ поттозы. Возьматон 11 часын кутскоз. Билетлэн дуныз 100 манет, басьтон пумысен 908-953, 912-126 телефон номеръёсъя жингыртыны луоз.  Тодэ вайытом, Сергей Антоновлэсь ужъёссэс удысужлыко театрын но адӟыны луэ. Удмуртиысь Йӧскалык театрын со режиссёр сямен «Пуны» пьесазэ пуктӥз, со сяна, «Васьлей» пьесаезъя спектакль мынэ.  Тегъёс: Лулчеберет Ижкар Театр Удмуртия УФСИН сӧсыръёс пиналъёс Театрлэнарез  